Ófeigur Sigurðsson er fæddur í Reykjavík 1975 . Hann stundaði heimspekinám við Háskóla Íslands og lauk BA-prófi þaðan árið 2007 . Hann hefur gegnt ýmsum störfum , m.a. flutt pistla í útvarp , en er rithöfundur að aðalstarfi . Fyrsta bók Ófeigs var ljóðabókin Skál fyrir skammdeginu sem kom út árið 2001 . Í kjölfarið fylgdu allnokkrar ljóðabækur og árið 2005 kom út fyrsta skáldsaga hans , Áferð . Það var þó önnur skáldsagan sem fyrst vakti verulega athygli á höfundinum ; hún kom út árið 2010 og nefnist Skáldsaga um Jón og hans rituðu bréf til barnshafandi konu sinnar þá hann dvaldi í helli yfir vetur og undirbjó komu hennar og nýrra tíma , en þar segir frá Jóni Steingrímssyni eldklerk sem uppi var á 18. öld . Ófeigur hélt áfram að skrifa skáldsögur og árið 2014 sló hann mjög eftirminnilega í gegn með skáldsögunni Öræfum sem fékk gríðarmikið lof hjá gagnrýnendum og lesendur tóku henni sömuleiðis opnum örmum ; hún varð metsölubók , flestum að óvörum enda ekkert léttmeti . Bókin er magnaður óður um öræfi landsins og mannssálarinnar , og vitnar um djúpa tilfinningu höfundar fyrir íslenskri náttúru og mannlífi gegnum aldirnar – en er þó saga úr samtímanum . Ófeigur skrifar ævintýralegan texta þar sem kraftmikil ádeila og fjarstæðukennt grín skiptast gjarnan á , hann er hugmyndaríkur og stílfimur og þekking hans á sögu og bókmenntum skín í gegn . Skáldsaga um Jón … hlaut Bókmenntaverðlaun Evrópusambandsins árið 2011 , fyrst íslenskra skáldverka , og metsölubókin Öræfi hreppti Íslensku bókmenntaverðlaunin árið 2014 , sem og Verðlaun starfsfólks bókaverslana . Bækur Ófeigs hafa verið þýddar og gefnar út í Evrópulöndum og í Bandaríkjunum .